P6_TA(2005)0178

Situationen i Sudan

Europa-Parlamentets beslutning om situationen i Sudan

Europa-Parlamentet,

- der henviser til alle FN's Sikkerhedsråds relevante resolutioner, herunder resolution 1593 (2005) om situationen i Sudan, og resolution 1564 (2004), der dannede grundlag for forelæggelsen af rapporten af 25. januar 2005 fra den internationale undersøgelseskommission om Darfur til FN's generalsekretær,

- der henviser til den handlingsplan for Darfur, som FN og Sudans regering vedtog den 5. august 2004,

- der henviser til den samlede fredsaftale mellem Sudans regering og den sudanesiske folkebefrielsesbevæ-gelse/folkebefrielseshær (SPLM/A), der blev undertegnet den 9. januar 2005 i Nairobi,

- der henviser til sin beslutning af 16. september 2004 om den humanitære situation i Sudan [1] og beslutningen af 21. april 2005 fra Den Blandede Parlamentariske Forsamling AVS-EU, ACP-EU 3777/05 om situationen i Sudan,

- der henviser til FN's situationsrapport om Sudan af 26. april 2005,

- der henviser til forretningsordenens artikel 108, stk. 5,

A. der henviser til, at den samlede fredsaftale indeholder bestemmelser om særskilte væbnede styrker og tilbagetrækning af 91000 soldater fra regeringsstyrken fra landets sydlige del inden for otte måneder, en ligelig fordeling af olierigdommene og valg efter tre år,

B. der henviser til, at FN's Sikkerhedsråd i sin resolution 1593 ( 2005) besluttede at henvise spørgsmålet om situationen i Darfur siden juli 2002 til Den Internationale Straffedomstols anklager,

C. der henviser til, at det er glædeligt, at Naivasha-fredsaftalen blev undertegnet den 31. december 2004, men at volden fra alle sider i Darfur fortsætter, idet Sudans regering fortsat overtræder våbenhvileaftalen med luftangreb og ikke er i stand til at afvæbne Janjaweed og retsforfølge de ansvarlige; der med bekymring konstaterer en dramatisk stigning i antallet af overtrædelser af våbenhvilen fra oprørsstyrkernes side,

D. der henviser til, at den internationale undersøgelseskommission i sin rapport erklærer, at krigsforbrydelser — lige så alvorlige og grufulde som folkemord — er blevet begået i Darfur, herunder vilkårlige angreb, drab på civile, tortur, tvungne forsvindinger, ødelæggelse af landsbyer, voldtægt eller andre former for seksuel vold, og konkluderer, at de, der er blevet identificeret som formodentlig ansvarlige for disse krænkelser, er enkeltpersoner, herunder embedsmænd fra Sudans regering, medlemmer af milits-styrker, medlemmer af oprørsgrupper og visse udenlandske militærofficerer, som handler på egne vegne,

E. der henviser til, at den internationale undersøgelseskommission konkluderede, at det sudanesiske retssystem er ude af stand til og ikke ønsker at håndtere situationen i Darfur,

F. der henviser til, at undertegnelsen af Naivasha-fredsaftalen førte til, at Kommissionen lovede på ny at give Sudan adgang til de 450 mio. EUR fra Den Europæiske Udviklingsfond, i første omgang startende med et beløb på 50 mio. EUR i humanitær bistand, som blev delt mellem den nordlige og sydlige del,

G. der henviser til, at Den Afrikanske Union indtil videre har spillet en meget positiv rolle gennem forebyggende arbejde, overvågning af våbenhvilen og rapportering om overtrædelser af denne, og til, at Den Afrikanske Union på ny forsøger at igangsætte fredsforhandlingerne om Darfur, og at den officielle genoptagelse af forhandlingerne er fastsat til slutningen af maj 2005,

H. der henviser til, at antallet af personer, som er blevet dræbt i Darfur ifølge nogle skøn anslås til 300000 [2], hvoraf 10000 [3] dør om måneden som følge af voldens konsekvenser, herunder fejlernæring og sygdom, der henviser til, at 1,65 mio. mennesker [4] stadig er fordrevet i Darfur, idet det forlyder, at nogle af dem bliver tvunget til at vende tilbage til deres hjem,

I. der henviser til, at reintegrationen af tidligere medlemmer af samtlige væbnede styrker i Sudan er et væsentligt problem, og at afvæbningen af civile og alle andre former for formelle og uformelle styrker er af afgørende betydning for at sikre orden, sikkerhed, frihed og stabilitet,

J. der henviser til, at den forestående regnperiode kunne forværre situationen med muligvis mellem 3,5 og 4 millioner mennesker, som vil have behov for fødevarer og lægehjælp, og til, at der endnu ikke er blevet afsat tilstrækkelige midler til Verdensfødevareprogrammet for at forsyne de internt fordrevne mennesker med fødevarer, idet kun omkring 20 % af behovet var dækket pr. 11. april 2005,

K. der henviser til, at dr. Mudawi Ibrahim Adam, og hans kollega Yasir Salim og deres chauffør Abdalla Taha, blev anholdt den 8. maj 2005, kun få timer før dr. Adam skulle rejse til Irland for at modtage "Front Line Human Rights Defender"- prisen fra præsident McAleese,

1. bifalder varmt undertegnelsen af den historiske fredsaftale den 9. januar 2005 i Nairobi mellem den sudanesiske regering og det sudanesiske folks befrielsesbevægelse (SPLMA), der ikke alene betegnede afslutningen på 21 års borgerkrig, men også udgjorde et vigtigt skridt hen imod skabelse af fred i Sydsudan og en udvikling, der også kan bidrage til skabelse af fred i Darfur;

2. henstiller til alle parter at gennemføre denne samlede fredsaftale og den tilhørende række af protokoller om bl.a. magtdeling og formuefordeling hurtigst muligt; opfordrer Sudans regering og SPLM til at anvende de olieindtægter, som de vil modtage gennem fredsaftalens ressourcefordeling, til udviklingsformål, så Sudans befolkning kan se fordelen ved fred;

3. opfordrer de kontraherende parter til den samlede fredsaftale at inddrage alle politiske aktører og civilsamfundsaktører i udarbejdelsen af den nye forfatning for at sikre legitimitet og bred politisk og folkelig støtte til en demokratisk overgangsproces;

4. mener, at kvinders deltagelse og ligestilling i beslutningsprocessen, både i lovgivnings- og gennemførelsesfasen, er afgørende for god regeringsførelse;

5. henstiller til, at man i forbindelse med genopbygningen af Sudan er meget opmærksom på forsamlings- og ytringsfriheden og tilstedeværelsen af uafhængige medier som en garanti for demokratisk pluralisme;

6. understreger, at fredsaftalen kan bidrage til varig fred og stabilitet i hele Sudan og til bestræbelserne på at tackle situationen i Darfur, men udtrykker samtidig alvorlig bekymring over, at den voksende usikkerhed og vold og mangelen på en fredelig løsning af Darfur-krisen eventuelt kan bringe hele fredsprocessen i fare;

7. glæder sig over FN's Sikkerhedsråds beslutning om at oprette en fredsbevarende mission i Sudan (UNMIS) bestående af 10000 personer med ansvar for at afvæbne styrkerne, skabe forsoning, overvåge, at retsstatsprincipperne og menneskerettighederne overholdes, bistå ved minerydning og overvåge valg, og som desuden skal indgå i landets rehabiliterings- og udviklingsproces; udtrykker sin anerkendelse over for de lande, der deltager i UNMIS;

8. glæder sig over Den Afrikanske Unions beslutning om at øge sin fredsbevarende styrke i Darfur med ca. 7700 mand;

9. glæder sig over FN's Sikkerhedsråds beslutning om henvise spørgsmålet om situationen i Darfur til Den Internationale Straffedomstol; glæder sig også over, at Kofi Annan den 5. april 2005 gav chefanklageren 51 navne på mistænkte for krigsforbrydelser; opfordrer indtrængende Sudans regering og alle andre parter i konflikten til at gøre alt for at samarbejde fuldt ud med Straffedomstolen;

10. kritiserer kraftigt, at Sudans regering har kaldt FN's resolution 1593 "uretfærdig", og at oprørslederne ikke støtter Den Internationale Straffedomstol;

11. opfordrer alle parter til at støtte Den Internationale Straffedomstol for at bringe straffrihedskulturen i Darfur til ophør; er overbevist om, at overholdelse af ovennævnte resolution vil fremme fredsprocessen i Darfur og vil fremme udviklingen i Sudan som helhed;

12. støtter kraftigt Sikkerhedsrådets appel til Den Internationale Straffedomstol om at støtte internationale samarbejdsbestræbelser for at fremme retsstatsprincippet, beskytte menneskerettighederne og bekæmpe straffriheden i Darfur;

13. fordømmer styret i Sudan for dets ansvar for årtier med økonomisk og politisk marginalisering af visse samfund og regioner — en situation, som har forstærket konflikten i Darfur;

14. fordømmer den forsatte vold, terror og udstrakte massevoldtægt i Darfur, herunder bortførelser af ngo-ansatte og militsangreb samt andre angreb på civile i det sydlige og vestlige Darfur henholdsvis den 25. og 26. april 2005, som FN har rapporteret om [5]; opfordrer alle parter til snarest mulig at standse volden, konflikten og de seksuelle overgreb i Darfur;

15. fordømmer den vold, intimidering og chikane, som finder sted i lejre for internt fordrevne i Darfur, og at visse internationale ngo'er blevet nægtet adgang til lejre for fordrevne mennesker; insisterer på, at internationale ngo'er må sikres uhindret adgang til alle områder i landet, herunder lejre for internt fordrevne;

16. fordømmer anholdelsen på ny af dr. Adam, formand for Sudan Social Development Organisation (der har været fængslet i syv måneder i 2004), samt dennes kollega Salim og deres chauffør Taha; opfordrer de sudanesiske myndigheder til at hurtigst muligt at frigive alle tre; insisterer på, at de sudanesiske myndigheder gør det klart, hvor de tilbageholder dr. Adam, og tillader, at han får besøg af familie og advokater;

17. opfordrer EU til at lægge et intensivt pres på de sudanesiske myndigheder, så de ophører med den systematiske chikane af dr. Mudawi Ibrahim Adam;

18. insisterer på, at alle tilbagesendelser af internt fordrevne skal være frivillige og gennemføres sikkert og under beskyttelse, og at det internationale samfund bliver orienteret om planlagte flytninger af internt fordrevne, inden sådanne flytninger finder sted;

19. opfordrer Sudans regering til at sikre, at kvinder, der er blevet voldtaget, har adgang til behandling umiddelbart efter anmeldelse, og at der gøres alt, hvad der er muligt for yderligere at uddanne politiet i sex-og kønsbaserede voldsspørgsmål; glæder sig i den forbindelse over ændringen i procedurerne for anmeldelse af voldtægt (afskaffelse af kravet om udfyldelse af formular nr. 8 og anerkendelse af medicinske ngo'er som ligeværdige behandlingscentre), som meddelt af justitsministeren til delegationen;

20. opfordrer alle berørte parter i konflikten i Sudan til at afstå fra at rekruttere og anvende børnesoldater under 18 år, og opfordrer de sudanesiske myndigheder til at beskytte fordrevne børn, navnlig mindreårige uden ledsagere;

21. fordømmer de aktiviteter, der udføres af Herrens Modstandshær (LRA) i det sydlige Sudan og Uganda;

22. minder om, at der bør gøres en særlig indsats for at igen at sætte skub i den økonomiske aktivitet, navnlig i landbrugssektoren, herunder for kvinders mulighed for at opnå mikrolån; mener, at der bør lægges særlig vægt på og ydes særlig støtte til at forbedre børns og kvinders sundhed og uddannelse samt til universiteter, især i det sydlige Sudan;

23. opfordrer indtrængende Kommissionen til at sikre, at de 450 mio. EUR i bistand fordeles gradvist og så vidt mulig via humanitære organisationer; understreger, at Sudans regering kun skal have adgang til disse midler, hvis der sker betydelige fremskridt hen imod fred i Darfur, herunder standsning af enhver form for vold, overtagelse af kontrollen med den regeringsstøttede milits og samarbejde med Den Internationale Straffedomstol vedrørende dens strafferetlige efterforskning;

24. opfordrer medlemsstaterne til straks at yde generøse bidrag til de igangværende humanitære tiltag i Sudan og Tchad, herunder decentraliseret samarbejde;

25. opfordrer Sudans regering og regeringerne i Tchad, Libyen og Den Centralafrikanske Republik til at gennemføre skarpere kontrol med handlen med håndvåben i regionen; opfordrer FN's Sikkerhedsråd til at træffe alle nødvendige foranstaltninger for at forhindre enhver form for spredning af våben til Darfur-regio-nen og til at overveje begrænsede sanktioner som et hensigtsmæssigt redskab til at standse yderligere våbenhandel og spredning af våben til den berørte region;

26. opfordrer indtrængende De Forenede Stater til at øge sin indsats med henblik på at finde en løsning på konflikten og bringe straffriheden i Darfur til ophør efter de møder om den globale terrorisme, som det havde med lederen af Sudans regerings sikkerheds- og efterretningstjeneste;

27. pålægger sin formand at sende denne beslutning til Rådet, Kommissionen, Sudans regering, Den Afrikanske Union, EU-medlemsstaternes regeringer, USA's, Ruslands, Tchads, Libyens, Eritreas, Egyptens og Kinas regeringer, FN's generalsekretær, medformændene for Den Blandede Parlamentariske Forsamling AVS-EU samt AVS-Ministerrådet.

[1] "Vedtagne tekster", P6_TA(2004)0012.

[2] Side 7, House of Commons International Development Committee report on Darfur, Sudan: The responsibility to protect, fifth report of session 2004-05, Volume I, 16. marts 2005.

[3] World Food Programme news website, 13. september 2004.

[4] Rapporten af 25. januar 2005 fra den internationale undersøgelseskommission om Darfur til FN's generalsekretær, s. 62.

[5] FN's situationsrapport om Sudan, den 26. april 2005.

--------------------------------------------------